Smernica Rady
z 5. decembra 1978
o aproximácii právnych predpisov členských štátov týkajúcich sa automatických kontrolných a triediacich váh
(78/1031/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva a najmä na jej článok 100,
so zreteľom na návrh Komisie [1],
so zreteľom na stanovisko Zhromaždenia [2],
so zreteľom na stanovisko Hospodárskeho a sociálneho výboru [3],
keďže v členských štátoch konštrukcia a skúšanie automatických kontrolných a triediacich váh podliehajú záväzným predpisom, ktoré sú v každej členskej krajine iné, čo vytvára prekážky pre obchod s takýmito prístrojmi; keďže je preto potrebné tieto predpisy navzájom prispôsobiť;
keďže smernica Rady č. 71/316/EHS z 26. júla 1971 o aproximácii právnych predpisov členských štátov o spoločných ustanoveniach pre meradlá a metódy metrologickej kontroly [4], naposledy zmenená a doplnená smernicou 72/427/EHS [5], stanovila postupy pri typovom schvaľovaní a prvotnom overovaní EHS; keďže v súlade s uvedenou smernicou je potrebné stanoviť technické požiadavky, ktoré musia dodržiavať výrobcovia a ktorým musia vyhovovať kontrolné a triediace váhy, aby mohli byť dovážané, predávané a po kontrole opatrené potrebnými značkami a symbolmi,
PRIJALA TÚTO SMERNICU:
Článok 1
Táto smernica sa vzťahuje na automatické kontrolné a triediace váhy. Tieto váhy sú definované v časti 1 prílohy.
Článok 2
V prílohe sú uvedené kontrolné a triediace váhy, ktoré môžu mať značky a symboly EHS.
Tieto podliehajú typovému schváleniu a prvotnému overeniu EHS.
Článok 3
Členský štát nesmie brániť, zakazovať alebo obmedzovať umiestnenie na trhu alebo uvedenie do prevádzky automatických kontrolných triediacich váh, ktoré sú opatrené značkou typového schválenia a prvotného overenia EHS na základe ich metrologických charakteristík.
Článok 4
1. Členské štáty do 18 mesiacov od oznámenia tejto smernice prijmú zákony, iné právne predpisy a správne opatrenia potrebné na splnenie požiadaviek tejto smernice a budú o tom informovať Komisiu.
2. Členské štáty oznámia Komisii znenie základných vnútroštátnych právnych predpisov, ktoré prijmú v oblasti upravenej touto smernicou.
Článok 5
Táto smernica je adresovaná členským štátom.
V Bruseli 5 decembra 1978